Дзяржаўная ўстанова адукацыі

“Забалацкая сярэдняя школа імя Я.Н. Карпянкова”

**Інтэлектуальна-пазнавальная гульня**

**“Беларусь –мая Радзіма”**

 Аўтар: Войшніс Фаіна Стэфанаўна,

 кіраўнік этнаграфічнага

 музея “Спадчына”, кіраўнік па ваенна-

 ваенна-патрыятычным выхаванні,

 кіраўнік этнаграфічнага музея

 “Спадчына”

Забалаць 2024

**Інтэлектуальна-пазнавальнаягульня**

**“Беларусь –маяРадзіма”**

**Мэта:** пашырыць веды пра гісторыка-культурную спадчыну Беларусі і яе сучасныя дасягненні; фарміраваць паважлівыя адносіны да сваёй Радзімы, садзейнічаць выхаванню патрыятызму, пачуцця гонару і глыбокай павагі да нацыянальных традыцый, звычаяў, культуры беларускага народа.

**Абсталяванне:** мультымедыйны праектар для прэзентацыі, картка з тэмамі, нумарамі заданняў і іх коштам для камандаў, дзе адзначаюцца атрыманыя балы; на дошцы – назва гульні і намінацый: “Дзяржава і яе сімвалы”, “Культурная спадчына”, “Зямля пад белымі крыламі”, “Песняры”, “У свеце народных традыцый”, “Крок у будучае”, малюнкі і кнігі пра Беларусь

**Першы чытальнік** (чытае верш “О Беларусь, мая калыска” П. Глебкі):

О Беларусь, мая калыска,

Жыццё маё, прытулак мой!

З гарачаю любоўю нізка

Схіляюся перад табой.

Зямны паклон табе, Радзіма,

Тваім палям, тваім лясам,

Тваім заводам з белым дымам,

Тваім гасцінцам і шляхам.

На спелых нівах ураджайных,

Ад краю ў край, ва ўсе канцы,

Махаюць крыламі камбайны,

Спяваюць жнеі і касцы.

**Другі чытальнік** (чытае урывак з верша Ю.Свіркі):

Мяжуе з Польшчай, Украінай,

Расіяй, Латвіяй, Літвой.

Твой родны край, твая Айчына –

Жыццё тваё і гонар твой.

І ты яе запомні імя,

Як неба, сонца і зару,

Твая зямля, твая радзіма

Названа светла – Бе-ла-русь

**Кіраўнік па ВПВ.** Прывітанне,паважаныя сябры! “Беларусь – мая маці і мова, паветра і хлеб”, – сказаў паэт П.Панчанка. Кожны чалавек непасрэдна звязаны з той зямлёй, на якой ён нарадзіўся. Так і мы, дзеці нашай мілай маці- Беларусі, павінны ведаць, што краіна, у якой мы жывем, – самы цудоўны падарунак лёсу, самае дарагое, што у нас ёсць. Патрэбна толькі сэрцам адчуць еднасць з ёй, ведаць мінулае роднага краю, ганарыцца яго культурнай спадчынай.

Зараз мы правядзем інтэлектуальную гульню “Беларусь – мая Радзіма” па наступных намінацыях: “Дзяржава і яе сімвалы”, “Культурная спадчына”, “Зямля пад белымі крыламі”, “Песняры”, “У свеце народных традыцый”, “Крок у будучае”. Кожная каманда па чарзе выбірае намінацыю з прапанаваных на экране і, адпаведна, пытанне з пазначанай колькасцю балаў (ад 10 да 80). Узновім ці атрымаем новыя веды, далучымся да духоўных скарбаў роднай Беларусі.

**І. Дзяржава і яе сімвалы**

10. Кожны год у нашай краіне ладзіцца шмат святочных мерапрыемстваў, прымеркаваных да розных памятных падзей. Летам мы адзначаем надзвычай важнае і любімае народнае свята. На яго заўсёды запрашаюць шмат гасцей з розных краін свету. Гэта свята сімвалізуе еднасць народа і дзяржавы, нашу самабытнасць. Адзначаецца яно ў дзень вызвалення Мінска ад гітлераўскіх захопнікаў. Як называецца гэта свята і калі адзначаецца?

*(Дзень Незалежнасці Рэспублікі Беларусь, або Дзень Рэспублікі – 3 ліпеня.)*

20. Беларусь – незалежная дзяржава. Але наш народ паважае іншыя народы і ганарыцца братэрскімі сувязямі. У нашай краіне адзначаецца як свята Дзень яднання народаў Беларусі і Расіі. Калі адзначаецца гэта гэта сваята?

*(2 красавіка).*

30. Кожная дэталь у гэтым дзяржаўным сімвале мае сваё значэнне.

Зялёны колер тэрыторыі Беларусі ў залатых промнях узыходзячага сонца гаворыць аб тым, што ўсе свае думкі грамадзяне скіроўваюць да Айчыны: гэта наша зямля, нам чужой не трэба, але і сваёй не аддамо. Контур краіны знаходзіцца ў сярэдзіне сімвала, утворанага вянком з каласоў. Пра які дзяржаўны сімвал ідзе размова? *(Герб.)*

40. Наш сцяг мае тры колеры: чырвоны, зялёны, белы.

Чырвоны колер служыць знакам Сонца, сімвалізуе братэрства. Гэты знак шчаслівага жыцця. Зялёны колер – Прырода, гэта палі, лясы краіны. Гэта колер дабра, росту, развіцця, дабрабыту, міру. Што сімвалізуе белы колер і арнамент? *(Белы колер – колер свабоды, маральнай чысціні і мудрасці. Арнамент сімвалізуе працавітасць, народнае майстэрства.)*

50. Гімн расказвае пра мінулае беларускага народа, у ім гучыць пажаданне славы, росквіту, вечнага жыцця Беларусі, заклік любіць і шанаваць нашу Радзіму. Хто з’яўляецца аўтарам музыкі і тэксту Дзяржаўнага гімна? *(Музыка Нестара Сакалоўскага, словы Міхася Клімковіча, Уладзіміра Карызны.)*

60. Герб і сцяг Рэспублікі Беларусь прыняты ў выніку ўсенароднага галасавання 14 мая. Якога года? (1995-га.)

70.Канстытуцыя Рэспублікі Беларусь – асноўны Закон краіны. У нашай краіне было прыняты Канстытуцыі ў 1919 г., 1927 г., 1937 г., 1978, 1994. Калі была прынята апошняя Канстытуцыя Рэспублікі Беларусь (2022.)

80. Назавіце важнейшае права чалавека, якое замацавана ў Канстытуцыі Рэспублікі Беларусь. (Права на жыццё.)

**ІІ Культурная спадчына**

10. Назавіце нашу святую, якую здаўна шануюць як нябесную заступніцу беларускай зямлі, як асветніцу нашых продкаў*.(Ефрасіння Полацкая.)*

20. У першага самастойнага ўладара Полацкага княства Рагвалода была дачка. Чаму яе назвалі князёўнай з трыма імёнамі? З якімі? *(Рагнеда – Гарыслава – Анастасія.)*

30. Назавіце імя друкара, год і горад, дзе пачалі друкавацца першыя кнігі на старабеларускай мове. *(Ф. Скарына, 1517 г., Прага.)*

40. Назавіце імя паэта-гуманіста эпохі Адраджэння, які паходзіў з сям’і паляўнічага. У 1518 г. у складзе польска-літоўскай дыпламатычнай місіі трапіў у Рым, дзе ў 1522 годзе стварыў свой лепшы твор – паэму-жамчужыну, прысякнутую любоўю да роднай зямлі. *(Мікола Гусоўскі.)*

50.Назавіце імя славутага сына полацкай зямлі (паэта, драматурга, асветніка і філосафа), які напісаў “Буквар языка славенскага…”, “Рыфмалагіён”, “Вертаград мнагацветны”, камедыі, прытчы, казанні… *(Сімяон Полацкі.)*

60. Адзін з самых вядомых прадстаўнікоў свайго роду, вялікі літоўскі гетман, адзін з прэтэндэнтаў на карону Рэчы Паспалітай. Мастак і цудоўны музыкант. Самы вядомы створаны ім паланез “Развітанне з Радзімай” носіць яго імя. *(Міхаіл Клеафас Агінскі.)*

70. Назавіце імя славутага мастака пачатку ХХ ст., які нарадзіўся ў Беларусі, жыў і ствараў палотны ў Пецярбургу, аўтара знакамітай карціны “Лютаўскі блакіт” (“Февральскій лазурь). *(Ігар Грабар.)*

80. Назавіце прозвішча скульптара, аўтара цудоўнага ансамбля на плошчы Якуба Коласа ў Мінску. *(Заір Азгур.)*

**ІІІ. Зямля пад белымі крыламі**

10. Якая птушка з’яўляецца сімвалам нашай краіны? (Бусел.)

20. Назавіце самае вялікае па плошчы возера, размешчанае ў Мядзельскім раёне. Максім Танк прысвяціў яму сваю паэму. Побач з ім размешчаны беларускі курорт. *(Возера Нарач.)*

30. Якую расліну – сімвал беларускай зямлі – згадвае Максім Багдановіч у славутым вершы “Слуцкія паясы” *(Васілёк.)*

40. Якое дрэва распусціла галлё над курганам у знакамітай паэме Янкі Купалы “Курган”? *(Дуб.)*

50. Самая магутная жывёліна нашых лясоў, якая захавалася толькі ў знакамітай пушчы. Мікола Гусоўскі прысвяціў паляванню на гэту жывёлу шмат радкоў сваёй паэмы. *(Зубр, Белавежская пушча.)*

60. Самае старажытнае дрэва ў нашых лясах. Гэта асноўная парода, якая дае драўніну для будаўніцтва, вытворчасці высакаякаснай паперы, штучных валокнаў. З яго драўніны вырабляюць музычныя інструменты. *(Елка.)*

70. На месцы былой сельскагаспадарчай выставы быў закладзены Цэнтральны батанічны сад Акадэміі навук Беларусі. У якім годзе адбылася гэта падзея? *(у 1931.)*

80. У гэтым скверы горада Мінска ў 2001 годзе адбылася рэканструкцыя. Вядомасць яму надалі скульптурныя групы “Дзяўчынка пад парасонам”, “Дама”, “Курыльшчык”. Як называецца гэты сквер? (*Міхайлаўскі сквер.)*

**ІV. Песняры**

10. Мой родны кут, як ты мне мілы!..

Забыць цябе не маю сілы!

Назавіце аўтара гэтых бессмяротных радкоў. (*Якуб Колас.)*

20. З творчасцю славутага песняра Янкі Купалы мы знаёмы з дзяцінства. А ці памятаеце вы, дзе нарадзіўся пісьменнік? (*У Вязынцы.)*

30. Сапраўднае імя гэтага пісьменніка – Іван Фёдараў. Прыгодамі яго

“палескіх рабінзонаў” цікавяцца падлеткі. Назавіце псеўданім – творчае імя пісьменніка. *(Янка Маўр.)*

40. Дыяпазон гэтага пісьменніка шырокі і разнастайны: ад казкі “Нямоглы бацька” да рамана “Каласы пад сярпом тваім.” У Віцебску яму пастаўлены помнік з надпісам “Быў. Ёсць. Буду. (*Уладзімір Караткевіч.)*

50. Паэт, які амаль усё жыццё правёў за межамі радзімы, але лічыў сваім абавязкам пісаць творы на мове свайго народа. Лёс адвёў яму кароткі зямны век. Аўтар адзінага прыжыццёвага зборніка“Вянок”. Назавіце яго імя. *(Максім Багдановіч.)*

60. Назавіце аўтара раманаў “Бацькаўшчына”, “Зямля”,”Пошукі будучыні”. Дзяцінства яго прайшло ў вёсцы Цімкавічы на Капыльшчыне. *(Кузьма Чорны.)*

70. Пісьменнік, які з’яўляецца майстрам псіхалагічнага партрэта. Вайна наклала на яго творчасць вялікі адбітак. Аповесці “Жураўліны крык”, “Трэцяя ракета”, “Сотнікаў”, апавяданні “Сваякі”, “Незагойная рана” і іншыя ўражваюць глыбокім псіхалагізмам. *(Васіль Быкаў.)*

80. Назавіце пісьменніка – аўтара раманаў “Людзі на балоце”, “Подых навальніцы”, “Завеі, снежань”. Дзе ён нарадзіўся?” Які буйны твор гэтага пісьменніка прысвечаны вызваленню Беларусі ад гітлераўскіх захопнікаў.

*Іван Мележ, вёска Глінішчы Хойніцкага раёна. Раман “Мінскі напрамак”.)*

**V. У свеце народных традыцый**

10. Гэта старажытнае свята было прымеркавана да зімовага сонцастаяння. Пазней пачатак сталі звязваць з Нараджэннем Хрыстовым. На свята людзі вадзілі “казу”, “мядзведзя”, насілі зорку. *(Каляды.)*

20. Падчас гэтага свята хлопцы і дзяўчаты водзяць караводы, скачуць праз вогнішча і шукаюць самую чароўную кветку шчасця.*(Купалле.)*

30. На якое вясёлае свята пачыналі гукаць вясну? (*Масленіца.)*

40. Як называецца свята, калі ўшаноўвалі памяць памерлых продкаў? (*Дзяды.)*

50. Як называецца цыкл народных песень, звязаных з земляробчым календаром? *(Каляндарна-абрадавыя.)*

60. Найвялікшае каляндарнае свята. З пашырэннем хрысціянства прыстасавана да ўваскрашэння Хрыста і стала рухомым, адзначаецца з 4 красавіка да 5 мая. *(Вялікдзень.)*

70. Напярэдадні гэтага свята, 5 мая, беларусы ўшаноўвалі сімвал вясны, росквіту прыроды. Дзяўчаты на лузе выбіралі самую прыгожую дзяўчыну, апраналі яе русалкай, упрыгожвалі зелянінай, вянком з кветак, вадзілі вакол яе карагоды і спявалі: Блаславі, маці,

Ой, Лада, маці,

Вясну заклікаці… *(Юр’я.)*

80. На якое свята спявалі прыпеўку: Ой, чыя то дачка, як ягадачка,

Святы вечар добрым людзям!

Бацькова дачка, як ягадачка.

 *(Каляды.)*

**V. Крок у будучае**

10. Гэтым будынкам можа ганарыцца кожны грамадзянін нашай краіны. “Храм навукі” мае агульную плошчу 112, 6 тыс. квадратных метраў. На 22 паверсе знаходзіцца закрытая назіральная пляцоўка “Панарама”. *(Нацыянальная бібліятэка Беларусі.)*

20. Будынак на перакрыжаванні шляхоў. Яго прыгажосць, сучаснасць і зручнасць здзіўляюць людзей, якія ўпершыню наведваюць нашу краіну.*(Вакзал.)*

30. Гэты завод быў заснаваны ў 1946 – 1948 гг. Яго прадукцыя носіць назву нашай дзяржавы. Гэты брэнд вядомы далёка за межамі нашай краіны. (*Мінскі трактарны завод.)*

40. У 1931 годзе была заснавана гэта самая любімая ўсімі дзецьмі фабрыка. Яе салодкая прадукцыя карыстаецца вялікім попытам, а за яе якасцю задаволены самыя патрабавальныя пакупнікі. Яе брэнды “Белавежская пушча”, “Лявоніха” і інш. (*Камунарка.)*

50. Імя дзяўчыны Ксеніі Сітнік стала вядома жыхарам нашай краіны імгненна. (*Трыумфальнае выступленне на дзіцячым конкурсе Еўрабачання.)*

60. Гэта адна з самых маладых спартыўных пабудоў Мінска.Сучасны будынак з металу, шкла, бетону. Мае арэны для міні-футбола, для міжнародных спаборніцтваў*. (Манеж футбольны.)*

70. Прадукцыя гэтага завода прысутнічае дома амаль у большай паловы жыхароў краіны. Без яе немагчыма захаваць розныя прысмакі і стравы ў спякотны дзень. *(Мінскі завод халадзільнікаў “Атлант”.)*

80. Назавіце фонд, як падтрымлівае таленавітую моладзь краіны. У межах якой праграмы ён існуе? (*Прэзідэнцкі фонд па падтрымцы таленавітай моладзі.)*

**Кіраўнік ВПВ**. Вось і скончылася сёння вандроўка па старонках гісторыі і сучаснасці нашай Радзімы. Віншуем пераможцаў і спадзяёмся, што сустрэча з традыцыямі, звычаямі роднай зямлі абавязкова працягнецца. Ад кожнага з нас залежыць, якой будзе наша дзяржава. І кожны сам павінен задаць сабе пытанне: што асабіста я магу зрабіць для Радзімы? І тады з гонарам можна сказаць: “Беларусь – мая Радзіма”, “Жыву ў Беларусі і тым ганаруся”.

**Трэці чытальнік.** Мая Беларусь! –

Прыдняпроўе, Палессе,

Край сініх азёраў і рэк,

Айчына Купалавай песні,

Што ў сэрца запала навек. *(П.Прыходзька)*

**Чацвёрты чытальнік.** О Беларусь, мая шыпшына,

Зялёны ліст, чырвоны цвет!

У ветры дзікім не загінеш,

Чарнобылем не зарасцеш.  *(У. Дубоўка)*

**Пяты чытальнік.** Пакуль сонца не згасне,

Пакуль свецяцца зоры,

Беларусь не загіне!

Беларусь будзе жыць! *(П. Панчанка)*

*Гучыць песня “Люблю цябе, Белая Русь” (муз. Ю. Семянякі, сл. У. Карызны).*

Рэфлексія

- Ці спадабалася вам інтэлектуальна-пазнавальная гульня?

- Што новага вы даведаліся?

- Чаму чалавек павінен ведаць свае гістарычныя карані?

- Што для вас Радзіма?

****

****

****